สรรพสามิตเข้มเหล้า-บุหรี่เถื่อนช่วงปีใหม่
กรมสรรพสามิต ปราบปรามสุราและบุหรี่เถื่อนช่วงเทศกาลปีใหม่ หลังพบมักนำมาผสมกับยี่ห้อดังจำหน่ายนักท่องเที่ยว
21 ธ.ค. 2555

กรมสรรพสามิต ปราบปรามสุราและบุหรี่เถื่อนช่วงเทศกาลปีใหม่ หลังพบมักนำมาผสมกับยี่ห้อดังจำหน่ายนักท่องเที่ยว
นายสมชาย  พูลสวัสดิ์ อธิบดีกรมสรรพสามิต เปิดเผยว่า ในช่วงปีใหม่จะมีการเข้มงวดปราบปรามสุราเถื่อน บุหรี่เถื่อนในร้านค้าและสถานประกอบการมากขึ้น เนื่องจากมักจะมีการนำมาผสมสุรายี่ห้อดังจำหน่ายให้นักท่องเที่ยว ซึ่งเป็นอันตรายกับผู้บริโภคมากขึ้น นอกจากนี้ จะตรวจตราการจำหน่ายสุราตามสถานที่จัดงานเทศกาลในแหล่งท่องเที่ยว ต้องเป็นผู้มีใบอนุญาตจำหน่ายสุราชั่วคราว 15 วัน และห้ามนำสุราจำหน่ายบนถนนเด็ดขาด  
สำหรับ ผลการปราบปรามสินค้าหลีกเลี่ยงภาษี โดยเฉพาะสุราเถื่อน บุหรี่เถื่อน และน้ำมันเถื่อน ในช่วงไตรมาสแรกของปีงบประมาณ 2556 (ต.ค.-20 ธ.ค. 2555) สามารถจับกุมผู้กระทบำผิดทั่วประเทศได้รวม 9,953 คดี เปรียบเทียบปรับเป็นเงินทั้งสิ้น 109.12 ล้านบาท และปรับตามคำสั่งศาลรวมจำนวน 2.77 แสนบาท โดยแบ่งเป็นการกระทำผิดกฎหมายตามพระราชบัญญัติสุรา พ.ศ. 2493 จำนวน 5,906 คดี เปรียบเทียบปรับ 21.48 ล้านบาท พระราชบัญญัติยาสูบ พ.ศ. 2509 จำนวน 2,863 คดี เปรียบเทียบปรับเป็นเงิน 55.80 ล้านบาท พระราชบัญญัติภาษีสรรพสามิต พ.ศ. 2527 จำนวน 1,168 คดี เปรียบเทียบปรับ 31.84 ล้านบาท และพระราชบัญญัติไพ่ พุทธศักราช 2486 จำนวน 16 คดี ปรับตามคำสั่งศาลรวมจำนวน 2.77 แสนบาท
สำหรับจำนวนของกลางในไตรมาสแรก ของปีงบประมาณ 2556 ประกอบด้วย สุรารวมจำนวน 80,978 ลิตร แบ่งเป็น สุราในประเทศ จำนวน 76, 089 ลิตร และสุราต่างประเทศ จำนวน 4,888 ลิตร  น้ำมันและผลิตภัณฑ์น้ำมัน จำนวน 1,276,595 ลิตร รถยนต์ จำนวน 13 คัน รถจักรยานยนต์ จำนวน 334 คัน  น้ำหอม จำนวน 15,651 ขวด  ยาสูบรวมจำนวน 2,682,260 มวน แบ่งเป็น ยาสูบในประเทศ จำนวน 139,880 มวน และยาสูบต่างประเทศ จำนวน 2,542,380 มวน นอกจากนี้ยังมีของกลางเป็นยาเส้นปรุงอีกจำนวน 1,959,415 กรัม